Vertoon wysigings vanaf 23 September 2019 11:51
Ontsluit van "https://af.wikipedia.org/wiki/Spesiaal:OnlangseVeranderingsMetSkakels/Koppotige" Hou kop, let op - Rubrieke - Republikein
Saturday, September 22nd, 13:06:04
Hou kop, let op
28 February 2018 | Rubrieke
Augetto Graig - In 'n tyd van groot verandering op die wêreldtoneel is dit van kardinale belang om kop te hou en nie sommer van koers te verander nie.
Ten spyte van nuwe leierskap in verskeie openbare poste, poer-poer die wêreld steeds voort, en waarskynlik in baie dieselfde rigting as vantevore.
Ek sien nie hoop vir die mensdom in die leiers wat tans posisies beklee nie, terwyl die vertroue in als wat mens eens as waarheid sou beskryf, dag na dag al minder word.
Die wêreld se dinge was nog altyd, en beslis tans, effe misleidend.
Mens moet eerder baie nader aan jouself kyk om te sien wat eintlik aangaan.
Oplossings lê wel in die onmiddellike omgewing, wat maklik misgekyk word.
Ek sê nie mens moenie meer byhou by als wat in die wêreld aangaan nie, maar ek dink die beste kans wat ons het om die wêreld se dinge te verander, is om by ons onmiddellike omgewing te begin.
'n Bekende sanger het gesê “kyk in die spieël en maak daar 'n verandering”.
Die verantwoordelikheid wat elke mens vir hul eie omstandighede moet neem, is 'n swaar las.
Gepaard daarmee gaan die besef dat jy self verkeerde dinge in die samelewing toelaat.
Daar is meer as genoeg ongeregtigheid om ons om die gewig van so 'n insig ondraaglik te laat voel.
Maar dit is tóg moontlik en, om die waarheid te sê, is die alternatief nog erger weens die verlies aan die vermoë om die lewe se pragtige oomblikke raak te sien.
Daar is so baie wat mooi is in die lewe, en daarvoor is jy persoonlik ook net so verantwoordelik.
Die lewe wat jy lei is jou eie, en niemand anders is so belangrik soos jy in die bepaling van wat jou werklikheid is nie.
Daar word ook gesê saam met groot mag kom groot verantwoordelikheid.
Dit is hierdie verantwoordelikheid waaraan ek almal wil herinner. Onthou ook die wêreld om jou is nie beperk tot jou eie kamer nie, ook nie tot jou huis of jou woonbuurt, jou dorp of jou land nie.
Waar jy ook al gaan, is daardie plek deel van jou wêreld. Enige plek wat jy sien, enige plek waarvan jy weet, is deel van jou eie ervaring. Jy is daarvoor ook verantwoordelik.
Waarom mens naby moet kyk, is omdat die onmiddellike omgewing baie makliker is om te beïnvloed.
Die gevolge van enige aksie is vinniger waarneembaar.
Mens sien gouer die impak wat ons op ons wêreld het.
Byvoorbeeld: Jy stap by jou hek uit en sien 'n plastieksak vol vullis op die sypaadjie lê.
Jy buk af en tel die sak op, stap na die drom en gooi dit daarin.
Soos jy omdraai en terugkyk, is daar 'n onmiddellike verandering aan die voorkoms van die straat voor jou huis. Dit lyk mooier, skoner en beter as tevore.
Daar is ook minder sigbare gevolge van jou daad.
Hoe die straat se voorkoms ander mense raak, kan jy nie voorspel nie. Hoe dit hul gedrag in jou straat beïnvloed, is nie seker nie.
Nogtans kan enigiemand getuig van die gevoel wat mens kry as jy by 'n skoon en netjiese plek instap. Waar daar aandag geskenk is aan die omgewing, word ook vrede geskep.
Gee aandag aan die mense om jou. Luister wanneer hulle praat en hoor wat hulle sê. Dink eers en doen dan.
Jy kan, jy moet kophou en aandag skenk.